Per Clausen (EL), 2008-05-21:
Der er jo ikke nogen tvivl om, at det ville være godt og nyttigt med en intensiveret indsats for at skabe oplysning om EU.
Det er sikkert også rigtigt, at man godt kunne forestille sig andre og mere effektive metoder til det end at udsende Lissabontraktaten.
Man kan jo sige, at Lissabontraktaten på en måde er meget illustrativ, for ved at befolkningen fik kendskab til den, ville den få kendskab til det uigennemskuelige bureaukrati og det uigennemskuelige regelsæt, som EU kaster ud over den beslutningsproces, der er her i Folketinget, og det kunne selvfølgelig være nyttigt nok.
På den anden side er der jo en vis risiko for, at de mennesker, der går i gang med at læse Lissabontraktaten, ville gå i stå, inden de kom til det sted, hvor de vigtige pointer var.
Og der er der jo nogen, der sommetider siger, at det så nok ville være skadeligt for EU-begejstringen i den danske befolkning, og man kan selvfølgelig ikke udelukke, at det ville være sådan.
Personligt har jeg den opfattelse, at det, der var det fantastiske i forfatningstraktaten, da den blev fremlagt, jo var, at den var skrevet sådan, at folk kunne forstå, hvad det var, der stod.
Det førte til en fantastisk oplysning om EU's reelle formål i Syd- og Mellemeuropa, fordi de ideologiske grundpræmisser i EU kom tidligt frem i forhold til forfatningstraktaten, og det blev pludselig meget nemmere at diskutere EU's konkrete indhold.
Indtil da havde man haft en meget positiv, sådan lidt resigneret holdning om, at EU nok bare var sådan noget, der neutralt administrerede samfundet og det internationale samarbejde på bedst mulig vis.
Så derfor mener jeg sådan set, at forfatningstraktaten i forhold til andre europæiske lande var afgørende for at skabe en langt større forståelse for, hvad det er, EU's formål og indretning går ud på, og det tror jeg Lissabontraktaten får svært ved.
Når vi ikke er fuldstændig afvisende over for Dansk Folkepartis forslag, er det jo, fordi, at vi savner alternative bud.
Det alternative ved de bud, der kommer, er sådan set, at man siger, at folk jo kan hente de informationer, de ønsker.
Men nu er det jo ikke sådan, at de politiske partier, som stemte ja til Lissabontraktaten, i forbindelse med valgkampen og i forbindelse med den brede folkelige debat har gjort meget forsøg på at gøre det klart for folk, hvor store forandringer, der faktisk sker i kraft af Lissabontraktaten f.eks. i forhold til vores forbehold.
Når man tænker på de lidt højstemte indlæg, som nogen havde herinde i Folketingssalen, da vi tredjebehandlede Lissabontraktaten, kan man godt undre sig over den manglende entusiasme i forhold til at gå ud og sælge indhold og budskab.
Og jeg synes jo sådan set, at den klare præmis, at man ved at vedtage Lissabontraktaten grundlæggende forandrede på forbeholdenes indhold, uden at man af den grund mente, at det skulle til folkeafstemning, kunne være en vigtig ting at få kommunikeret ud.
Derfor vil Enhedslistens holdning sådan set være, at det måske ikke ville være så ufornuftigt at lave et materiale, som var rettet direkte til hele befolkningen, og som både indeholdt nogle konkrete beskrivelser af, hvad der rent faktisk var sket, nogle vurderinger af det, der skete, og også alle de informationer om, hvordan man kan få al den information, som man har lyst til, i alle detaljeringsgrader.
Men desværre må man jo bare konstatere, at Dansk Folkeparti gerne vil spare på bevillingerne til oplysning om EU, og hvis man kigger på de andre partier, er der jo ikke nogen offensive bud på, hvordan man allerede nu skulle tage de initiativer, der gjorde, at befolkningen var klar til at stemme om de ændringer af forbeholdene, som nogle jo siger kommer allerede tidligt på efteråret.
Det synes jeg sådan set er et langt større problem, end om Dansk Folkeparti ville komme til at bruge lidt ekstra af statens midler til at udsende Lissabontraktaten.
Det ærgerlige i den sammenhæng er jo så, at det rigtig offensive angreb på Dansk Folkeparti jo sådan set ikke bare er at skyde Dansk Folkepartis forslag ned, nej, det vil være at komme med et samlet bud på, hvad vi så skal gøre i stedet for for at sikre, at den danske befolkning faktisk får alle muligheder for at være velinformeret om Lissabontraktatens alvorlige konsekvenser.